Mahmud Ahmad

Dr Mahmud Ahmad dikenal pasti oleh polis Bukit Aman terlibat dalam aktiviti militan sejak 1990-an semasa belajar di Universiti Islam Antarabangsa di Islamabad, Pakistan. Ketika itu, beliau menerima latihan ketenteraan di kem Al-Qaeda di Afghanistan.Beliau dikenal pasti melatih pengebom berani mati Malaysia , Ahmad Tarmimi Maliki yang meletupkan 25 askar elit Iraq pada 26 Mei 2014. Nama lain Mahmud ialah Abu Handzalah.

Maklumat awal

Beliau merupakan pensyarah universiti swasta sebelum diterima sebagai pensyarah kanan Universiti Malaya. Mahmud merupakan pensyarah kanan di Jabatan Akidah dan Pemikiran Islam UM dikatakan sedang bersembunyi di selatan Filipina sejak 22 April 2014.
Mahmud sudahpun berkahwin . Alamat terakhirnya yang diketahui adalah di Batu Caves, Selangor. Ahli keluarga memaklumkan Dr Mahmud sering ke luar negara tetapi tidak mengetahui tujuan dan destinasi yang kerap dikunjungi.
Dr Mahmud dilaporkan mengasaskan dan menjalankan Open Tahfiz Centre di Gombak.

Kegiatan militan

Beliau juga sedang merancang satu siri penculikan pelajar Malaysia yang meninggalkan sel militannya. Semua pelajar itu kini dianggap sebagai "tebusan" dan perlu "disenyapkan" kerana mengetahui semua operasi Mahmud dan sel militannya. Pada 2 Julai 2014, pihak Bukit Aman mengedarkan nama lima orang yang dituduh sebagai militan dari Malaysia dan paling dikehendaki.
Dua anggota selnya yang termasuk dalam senarai dikehendaki polis adalah Mohd Najib Husen dari Kota Damansara, Petaling Jaya, dan Muhammad Joraimee Awang Raimee. Mereka bertiga terlibat dalam merekrut dan menghantar rakyat Malaysia menyertai pejuang Kumpulan Negara Islam dan Jajahannya (ISIL) di Syria. Dua yang lain adalah anggota Darul Islam Sabah dan menyertai kumpulan Abu Sayyaf di selatan Filipina. Dr Mahmud dan Mohd Najib berlepas ke selatan Filipina pada 22 April 2014 dan dipercayai telah berbai'ah dengan Amir (ketua) sebuah kumpulan militan di Basilan, Selatan Filipina. Di sana mereka menjalani latihan ketenteraan bersama kumpulan tersebut
Kerjaya sebagai pensyarah kanan memudahkan beliau untuk menarik pelajar dalam aktiviti militan. Beliau dianggap sebagai ayah kepada para pelajarnya di UM.Di universiti, beliau tidak pernah menyebarkan fahaman radikal malah bersifat profesional sahaja, kegiatan akademik semata-mata.Beliau juga pakar dalam bidang perbandingan agama khususnya Bible .Dr Mahmud pernah menjadi tetamu rancangan radio dan berkongsi pengalaman tentang bidangnya . Beliau bukan saja merekrut rakyat Malaysia untuk bersama-sama berjuang bersama ISIL tetapi juga merancang menculik bekas pelajar yang meninggalkan sel kerana mereka tahu banyak perkara mengenai aktiviti militan.
Mahmud dikatakan bertanggungjawab merancang mesyuarat antara pemimpin sel dari Asia Timur dan mereka di Selatan di sebuah “rumah perlindungan” di Shah Alam, Selangor yang diserbu polis pada Mei 2014.Antara lain , mesyuarat seasama pemimpin bagi membincangkan penubuhan sebuah Khalifah Islam dipanggil Daulah Islamiyah Asia Tenggara.
Mereka dikaitkan dengan kumpulan militan yang menjalani latihan taktikal menembak di Gunung Arang Para, Kuala Kangsar, Perak pada Disember 2014 selama dua hari.Seramai 10 ahli menjalani latihan militan itu sebagai persediaan sebelum terbang ke Syria dan Iraq untuk berjihad.Mereka juga menggunakan kem latihan di Port Dickson. Jumlah mereka dianggarkan 100 orang telah dihantar ke Timur Tengah bersama ISIL .

Tindakan

Pada 2 Julai 2014, Ketua Polis Negara, Tan Sri Khalid Abu Bakar memaklumkan bahawa Unit Cawangan Khas dan Membanteras Keganasan Bukit Aman sedang memburu lima individu termasuk seorang pensyarah Universiti Malaya kerana disyaki terbabit dalam kegiatan militan .Selepas itu mereka dipercayai melarikan diri. Mereka merekrut dan mengatur pemergian anggota militan dari Malaysia untuk menyertai perjuangan kumpulan Negara Islam Iraq dan Levant (ISIL) di Syria.  Sesiapa yang ada maklumat tentang buruan ini hendaklah menghubungi Bahagian Anti Pengganas Bukit Aman menerusi telefon 03-2266 7010 atau 011-2104 6850. 
Menteri Dalam Negeri Datuk Seri Ahmad Zahid Hamidi menasihatkan umat Islam di Malaysia agar tidak mudah terpengaruh atau taksub dengan pertempuran kumpulan militan di luar negara.Kerajaan tidak boleh menghalang rakyat Malaysia daripada melawat negara yang terjejas dengan konflik jika mereka diberikan visa tetapi memberi amaran berjuang menegakkan kesucian Islam tidak bermaksud mengangkat senjata api dan menjadi pengebom berani mati.
Prof Madya Dr Azmi Sharom dari Persatuan Kakitangan Universiti Malaya menjelaskan bahawa universiti tidak mampu menghalang ideologi kepercayaan kakitangannya sehinggalah terdapat bukti ada pelajar yang terpengaruh dengan fahaman berkenaan.Tiada pengrekrutan pelajar. Ideologi kepercayaan seseorang tidak boleh dikawal oleh pihak pengurusan.
Timbalan Yang Dipertua Persatuan Bekas Mahasiswa Islam Timur Tengah, Anuar Zainal Abidin mendesak agar Kedutaan Malaysia sentiasa mengawasi kegiatan dan aktiviti pelajar kerana usaha merekrut itu berlaku tanpa disedari.